Broj: 711-I-497-M-45/22-02-19

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Gabor Varga, zamjenika općinskog načelnika Općine Bilje, za davanjem mišljenja Povjerenstva,** na 157. sjednici održanoj dana 04. veljače 2022.g. daje sljedeće

**MIŠLJENJE**

1. **Sukladno odredbi članka 17. stavka 3. ZSSI-a obveznik Gabor Varga, zamjenik općinskog načelnika Općine Bilje, može sudjelovati kao prevoditelj u EU projektima međugranične suradnje Hrvatska-Mađarska te za navedenu djelatnost primati naknadu.**
2. **Sukladno odredbi članka 17. stavka 4. ZSSI-a obveznik Gabor Varga dužan je prilikom podnošenja imovinske kartice prijaviti Povjerenstvu prihode i naknade stečene na temelju obavljanja poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je obveznik Gabor Varga, zamjenik općinskog načelnika Općine Bilje. U Povjerenstvu zahtjev je zaprimljen 28. siječnja 2022. pod poslovnim brojem 711-U-1484-M-45/22-01-2, povodom kojeg se vodi predmet broj M-45/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a. Stoga je i obveznik Gabor Varga povodom obnašanja dužnosti zamjenika općinskog načelnika Općine Bilje dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da trenutno obnaša dužnost zamjenika načelnika iz redova nacionalnih manjina u Općini Bilje i to profesionalno te ističe da mu plaća na prijedlog općinskog načelnika smanjena na minimalnu, s obzirom da nije u koaliciji s istim. Obveznik stoga postavlja upit može li putem ugovora o radu sudjelovati kao prevoditelj u EU projektima međugranične suradnje Hrvatska-Mađarska, jer se podjednako služi s oba jezika i pisma.

Člankom 17. stavkom 1. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. istog članka ZSSI-a propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako obveznik sukladno članku 17. stavku 3. ZSSI-a može i bez prethodnog odobrenja Povjerenstva obavljati poslove prevoditelja u EU projektima međugranične suradnje između Republike Hrvatske i Republike Mađarske, budući da se radi o sudjelovanju u međunarodnom projektu koje ne podliježe ograničenju iz članka 17. stavka 2. ZSSI-a.

Nadalje, Povjerenstvo ističe kako je temeljem članka 17. stavka 4. ZSSI-a obveznik dužan sve naknade i prihode ostvarene obavljanjem navedenog posla prijaviti Povjerenstvu prilikom podnošenja imovinske kartice, na način kako to propisuju odredbe ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Gabor Varga, elektronička dostava
2. Objava na internetskoj stranici Povjerenstva
3. Pismohrana